钦定古今图书集成/理学汇编/学行典/第260卷 > 矫慎
## 钦定古今图书集成/理学汇编/学行典/第260卷 > 矫慎

按《后汉书逸民传》：“矫慎，字仲彦，扶风茂陵人也。少学
黄老，隐遁山谷，因穴为室，仰慕松、乔导引之术，与马
融、苏章乡里并时。融以才博显名，章以廉直为称，然
皆推先于慎。汝南吴苍甚重之，因遗书以观其志，曰：
‘仲彦足下，勤处隐约，虽乘云行泥，栖宿不同，每有西
风，何尝不叹’。”盖闻黄老之言，乘虚入冥，藏身远遁。亦
“有理国养人，施于为政。至如登山绝迹，神不著其证，
人不睹其验。吾欲先生从其可者，于意何如？昔伊尹
不怀道以待尧舜之君，方今明明四海，开辟巢许，无
为箕山夷齐，悔入首阳足下。审能骑龙弄凤，翔嬉云
闲者，亦非狐兔燕雀所敢谋也。”慎不答。年七十馀，竟
不肯娶。后忽归家，自言死日，及期果卒。后人有见慎
于敦煌者，故前世异之，或云神仙焉。慎同郡冯瑶隐
于汧山，以兔罝为事，所居俗化，百姓美之，号“马牧先
生”焉。